ठा. रघुनाथ सिंह सम्याल होरें गिलगिती भाशा(शिना) च इक लौह‌्की जनेही व्याकरण पोथी बी लिखी दी ऐ जिसदे चार ध्याएं च शिना भाशा दे संज्ञा, सर्वनाम, क्रिया रूपें ते वाक्यपदें दी शब्दावली दे फारसी ते रोमन लिपियें च उच्चारण रूप दित्ते गेदे न। व्याकरण दे ध्याएं ते उप-ध्याएं दे नां फारसी-उर्दू भाशा च दित्ते गेदे न। खीर च दऊं लोक-कत्थां शिना च ते दूए पाठकें लेई उर्दू च दित्तियां गेदियां न। एह् व्याकरण पोथी केई नुक्तें कन्नै म्हतवपूर्ण ऐ। इस च रोजै दी अमली जिन्दगी च बरतोने आह‌्ली सबूरी शब्दावली ते उसदे फारसी-रोमन लिपियें च उच्चारण दित्ते गेदे न। जिसदे कारण गिलगित च लग्गे दे सरकारी मुलाजमें गी गिलगिती च गल्ल-वात करने दी स्हूलत थ्होई सकी ही। ठा. रघुनाथ सिंह ने अपनी गिलगित नौकरी दे इक ब’रे अन्दर गै पढ़े-लिखे दे गिलगितियें कशा शिना भाशा सिक्खी लेई। इस्सै पोथी दी भूमका च इमदी रचना-विधि बारै गल्ल करदे होई रघुनाथ सिंह होर लिखदे न :